عمران خان د قومي اسمبلۍ نه د اعتماد په ووټونو کې کاميابي ترلاسه کړه
د پاکستان تحریک انصاف د حکومت وزيراعظم عمران خان د قومي اسمبلۍ نه 178 رايې ترلاسه کړې او د اعتماد په ووټونو اخستو کې کامياب شو.
کراچۍ — د عمران خان د وزيراعظم د اعتماد ووټ دپاره نن د خالي په ورځ (شپږم مارچ) د قومي اسمبلۍ اسپيکر اسد قېصر په مشرۍ غونډه کې د بهرنيو چارو وزير شاه محمود قرېشي د اعتماد د ووټ دپاره قرارداد وړاندې کړو. د اعتماد د رايې اخستو د عمل وروسته اسد قېصر اعلان وکړه چې عمران خان 178 ووټونه واخسته او وې ويل هغه به د وزيراعظم په څوکۍ وي. د 342 غړو په ايوان کې وزير اعظم عمران خان له د اعتماد د تحريک د کامیابۍ لپاره 172 ووټونه پکار وو. د حکومت مخالف سیاسي ګوندونو اتحاد پاکستان ډېموکرېټک مومنټ، پي ډي اېم، نن د اسمبلۍ نه غونډې نه بايکاټ کړی وو. په پي ډي اېم کې شامل د 11 سياسي ګوندونو اتحاد مشر مولانا فضل الرحمان د جمعې په ماښام ويلي وو چې د پي ډي اېم غړي به د قومي اسمبلۍ په غونډه کې شرکت نه کوي. صدر عارف علوي د جمعې په ورځ د عمران خان د دې اعلان نه وروسته د قومي اسمبلۍ غوڼده رابللې چې هغه به د قومي اسمبلۍ نه د اعتماد ووټ اخلي. پاکستاني مطبوعاتو ويلي وو د وزير اعظم عمران خان په مشرۍ کې شوې د تحريک انصاف او د حکومت د اتحادي ډلو په غونډه کې 180 غړو وزیر اعظم ته د خپل ملاتړ باور ورکړی دی. عمران خان وروسته له هغې د اعتماد د راېو ترلاسه کولو ویلي وو چې د زیارت په ورځ د سینیټ په ۳۷ څوکیو شوو ټاکنو کې د قامي اسمبلۍ په ووټونو جوړیدونکې د اسلام اباد څخه تر ټولو مهمه څوکۍ دمخالفو ګوندونو داېتلاف پي‌ ډي ایم کاندید پخواني وزیراعظم یوسف رضا ګیلاني ګټلې وه. د واکمن ګوند لخوا په دې څوکۍ له ماتې وروسته د حکومت مخالفه ګوندونو مشران د وزیراعظم عمران خان نه غوښتنه کړې وه چې د هغه سره اوس په اقتدار کې د پاتې کېدو جواز ختم شوی نو ځکه باید واک پریږدي. خو عمران خان ويلي وو د قامي اسمبلۍ څخه به یو ځل بیا د باور رایې ترلاسه کوي.